石林亭成宴府僚作五言
作者：劉敞
朝代：宋

paragraphs: 吾愛謝宣城，適意安獨往。
雖聮鳯池步，不廢山泉賞。
吾慕應休璉，感事能屬書。
頗嬰下流謗，獨占仁智居。
寥寥二賢後，忽忽千載餘。
若士不可追，此風或在予。
延石象衆山，決泉瀉交渠。
林壤使我欣，不知歳月徂。
薜蘿分蔽虧，松竹相扶疏。
時時四方客，顧此亦踟蹰。
儻遇鍾子期，知子情所攄。